
POLISI GORFODI



Dyddiad Diwygio: Ebrill 2026


Cyflwyniad
Diben y polisi hwn yw arwain cydymffurfiaeth effeithlon â deddfwriaeth a orfodir gan y Gwasanaeth Iechyd yr Amgylchedd a Safonau Masnach, gan sicrhau cyn lleied â phosibl o faich ar y Cyngor, unigolion, busnesau a sefydliadau eraill.
Wrth gyflawni ei swyddogaethau gorfodi, bydd y Gwasanaeth Iechyd yr Amgylchedd a Safonau Masnach yn mynd ar drywydd ei amcanion, sef amddiffyn iechyd, diogelwch a llesiant economaidd trigolion, ymwelwyr a busnesau yn y Fwrdeistref Sirol.

Er mwyn cyflawni'r amcanion hyn, mae'r Gwasanaeth yn ymrwymedig i roi cyngor, gwybodaeth ac addysg i ddefnyddwyr a busnesau, ac i sicrhau yr eir i'r afael â diffyg cydymffurfio mewn modd agored, cyson, cymesur a theg. Mae'r Polisi Gorfodi hwn yn nodi'r egwyddorion a'r weithdrefn a ddilynir gan y Gwasanaeth mewn achosion o ddiffyg cydymffurfio a/neu weithgarwch anghyfreithlon gan fusnesau neu unigolion.
Bwriedir i'r Polisi hwn roi arweiniad i swyddogion, busnesau a defnyddwyr yn hytrach na gosod cyfres ragnodol o reolau. Ni ddylai dim byd yn y Polisi hwn gael ei ddehongli fel pe bai'n cyfyngu ar ddisgresiwn y Cyngor i gychwyn achos cyfreithiol na chymryd camau gorfodi eraill mewn achosion lle yr ystyrir bod hynny er budd y cyhoedd.
Mae nodyn cyfarwyddyd polisi gorfodi penodol (Atodiad 1) yn ymwneud ag Atal a Rheoli Llygredd Awdurdod Lleol (LAPPC) ac Atal a Rheoli Llygredd mewn ffordd Integredig Awdurdod Lleol (LA-IPPC). Mae hyn yn ymwneud â diogelu'r amgylchedd ac atal niwed i iechyd pobl, yn arbennig drwy atal sylweddau llygru rhag cael eu rhyddhau i'r aer (ar gyfer safleoedd a reoleiddir gan LAPPC) ac i'r aer, i'r tir ac i ddŵr (ar gyfer safleoedd a reoleiddir gan LA-IPPC), neu gyfyngu cymaint â phosibl ar unrhyw ryddhau sylweddau o'r fath, o ganlyniad i weithgareddau penodol a ragnodir gan Atodlen 1 i Reoliadau Trwyddedu Amgylcheddol (Cymru a Lloegr) 2016.

Mae nodyn cyfarwyddyd polisi gorfodi penodol (Atodiad 2) yn ymwneud â Deddf Diwygio Cyfraith Lesddaliad (Rhent Tir) 2022. Daeth y Ddeddf i rym ar 30 Mehefin 2022 a dyma'r darn mawr cyntaf o ddeddfwriaeth i ddiwygio'r system lesddaliadau mewn cenhedlaeth. Mae'n golygu na fydd lesddeiliaid newydd a reoleiddir yn wynebu gorchmynion i dalu rhent tir a bod ganddynt hawl i wrthod unrhyw orchymyn i dalu unrhyw rent gwaharddedig.

Mae nodyn cyfarwyddyd penodol (Atodiad 3) yn ymwneud â meini prawf y dylid eu hystyried wrth orfodi deddfwriaeth diogelwch bwyd.


Deunydd Cyfeirio

Mae'r Gwasanaeth wedi rhoi sylw i'r deunydd cyfeirio canlynol wrth roi'r Polisi Gorfodi hwn ar waith:

a) Canllawiau'r Weinyddiaeth Gyfiawnder ar Rybuddiadau Syml i Droseddwyr sy'n Oedolion (Tachwedd 2013).

b) Cod ar gyfer Erlynwyr y Goron 2013

c) Cynllun Awdurdod Cartref Cydgysylltwyr Gwasanaethau Rheoliadol yr Awdurdodau Lleol (LACORS) gynt a Chynllun Prif Awdurdod y Swyddfa Diogelwch a Safonau Cynhyrchion 

d) Cod Rheoleiddwyr 2014
e) Deddf Gorfodi Rheoleiddiol a Sancsiynau 2008, fel y'i diwygiwyd

f) Deddf Diwygio Deddfwriaethol a Rheoleiddiol 2006

g) Codau Ymarfer Cyfraith Bwyd a Bwyd Anifeiliaid

h) Datganiad Polisi Gorfodi'r Awdurdod Gweithredol Iechyd a Diogelwch

i) Canllawiau Gorfodi System Sgorio Tai, Iechyd a Diogelwch Swyddfa'r Dirprwy Brif Weinidog

J)	Polisi Gorfodi Rhentu Doeth Cymru 2017
Egwyddorion Sylfaenol

Mae gan y Gwasanaeth, yn rhinwedd ei rôl fel corff gorfodi'r gyfraith, ddyletswydd i sicrhau cydymffurfiaeth â'r ystod eang o ddeddfau sy'n ymwneud â gweithgarwch masnachu, iechyd y cyhoedd, llygredd, tai, iechyd a diogelwch a diogelwch bwyd, ac mae diogelu iechyd y cyhoedd a hyrwyddo arferion busnes da yn rhannau sylfaenol o'r gwaith o gyflawni ei rolau gorfodi a rheoleiddio.


Y Cod Rheoleiddwyr
Byddwn yn dilyn darpariaethau'r Cod Rheoleiddwyr, yn yr ystyr y byddwn yn gwneud y canlynol:
· Cynnal ein gweithgareddau er mwyn helpu busnesau i gydymffurfio a thyfu.
· Cynnig ffyrdd syml ac uniongyrchol o ymgysylltu â busnesau, a gwrando ar eu safbwyntiau.
· Seilio ein gweithgareddau rheoleiddio ar risg.
· Rhannu gwybodaeth am gydymffurfiaeth a risg.
· Rhoi gwybodaeth, arweiniad a chyngor clir er mwyn helpu busnesau i gydymffurfio.
· Sicrhau bod ein dull rheoleiddio yn dryloyw.
Ar ben hynny, mae ein polisi yn seiliedig ar egwyddorion sylfaenol penodol eraill fel y nodir isod.

Cysondeb
Er mwyn sicrhau y caiff camau gorfodi eu cymryd mewn modd teg, mae'r Gwasanaeth yn ymrwymedig i sicrhau y caiff y polisi ei weithredu'n gyson ar bob lefel o fewn y Gwasanaeth, o swyddogion ymchwilio i uwch-reolwyr. Nid yw cysondeb yn gyfystyr ag unffurfiaeth, ac nid yw hyn yn golygu y caiff pob achos ei drin yn union yr un fath, gan y bydd yr amgylchiadau'n amrywio ym mhob mater. Mae egwyddor cysondeb yn golygu y byddwn yn gweithredu mewn ffordd debyg mewn amgylchiadau tebyg er mwyn cyflawni dibenion tebyg.


Atebolrwydd
Mae'r Gwasanaeth yn atebol i'r cyhoedd am ei weithredoedd a bydd yn sicrhau bod y Polisi Gorfodi hwn yn hygyrch. At hynny, mae'n gweithredu proses gwyno deg ac effeithlon sy'n rhan o'r broses gyffredinol ar gyfer Canmoliaeth, Cwynion a Sylwadau Corfforaethol. Gellir gweld manylion y weithdrefn ar gyfer Canmoliaeth, Cwynion a Sylwadau Corfforaethol drwy fynd i: http://www.npt.gov.uk/cy/canmoliaeth-a-chwynion; drwy ein ffurflen https://forms.npt.gov.uk/ContactUs neu drwy ffonio 01639 686868.

Cymesuredd
Ystyr cymesuredd yw bod unrhyw gamau gorfodi yn gymesur â'r risg ac y byddant yn gysylltiedig â difrifoldeb unrhyw achos o dor-cyfraith. Wrth ystyried difrifoldeb, rhoddir sylw i amrywiaeth o ffactorau, gan gynnwys y canlynol, ymhlith eraill: nifer y bobl y bydd unrhyw achos o dor-cyfraith wedi effeithio arnynt a pha mor agored i niwed yw'r bobl hynny, yr effaith economaidd, y niwed i ddiogelwch pobl eraill a graddau'r bwriad. Caiff unrhyw amddiffyniadau statudol eu hystyried hefyd.

Tryloywder
Rydym yn ymrwymedig i roi gweithdrefnau clir ac agored ar waith. Mae sicrhau bod unigolion a pherchnogion busnesau yn ymwybodol o'u rhwymedigaethau a'u hawliau yn unol â'r gyfraith, ac yn eu deall, yn rhan annatod o weithgareddau'r Gwasanaeth. Os bydd y Gwasanaeth yn cymryd unrhyw gamau gorfodi mewn perthynas ag unigolyn neu fusnes, rhoddir gwybodaeth fanwl am y camau a gymerir, yr hyn y bydd yn ofynnol i'r unigolyn neu'r busnes ei wneud, a beth fydd y camau nesaf. Caiff unrhyw gwestiynau am yr hyn sy'n digwydd eu hateb yn deg ac yn gywir gan roi sylw i'r angen am gyfrinachedd mewn rhai achosion. Caiff y Polisi Gorfodi ei gyhoeddi ar ein gwefan.

Targedu
Anelwn at sicrhau bod ein gweithgarwch gorfodi'n canolbwyntio ar y meysydd hynny sy'n: dangos y risg fwyaf i iechyd neu ddiogelwch y cyhoedd; cael yr effaith fwyaf sylweddol ar lesiant economaidd y gymuned; cael effaith anghymesur ar grwpiau agored i niwed; gan ystyried blaenoriaethau lleol a chenedlaethol. Anelwn hefyd at weithredu mewn ffordd ysgafnach mewn perthynas â busnesau neu unigolion sy'n cydymffurfio ac, mewn rhai achosion, mae'n bosibl y byddwn yn dewis peidio â chymryd camau gorfodi pan fydd y tor-cyfraith yn fân neu pan fydd ffordd arall addas o weithredu ar gael. Ym mhob achos, ein nod fydd targedu'r rhai sy'n bennaf cyfrifol am yr achos o ddiffyg cydymffurfio.

Camau Gorfodi
Wrth ddelio ag achosion o ddiffyg cydymffurfio â deddfwriaeth iechyd yr amgylchedd, defnyddwyr a masnachu, caiff amrywiaeth o ffactorau eu hystyried wrth asesu'r ffordd fwyaf priodol o weithredu. Dylai camau gweithredu fod yn angenrheidiol ac yn gymesur ag amcan diogelu'r cyhoedd, cyflogeion, defnyddwyr a'r amgylchedd, a dylent fod er budd busnesau sy'n cydymffurfio lle bo hynny'n berthnasol. Caiff dull gorfodi graddedig ei ystyried pan fydd yr amgylchiadau ym mhob achos yn cyfiawnhau dull o'r fath. Bydd gweithgarwch casglu tystiolaeth yn ddarostyngedig i'r deddfau a'r codau ymarfer perthnasol a all ymdrin â phynciau fel Deddf yr Heddlu a Thystiolaeth Droseddol; y Ddeddf Pwerau Ymchwilio; pwerau arestio; a chysylltu ag asiantaethau gorfodi eraill.
Egwyddor yr Awdurdod Cartref ac Egwyddor y Prif Awdurdod
O ran busnesau Awdurdod Cartref a Phrif Awdurdod, bydd y Gwasanaeth yn gwneud y canlynol cyn ymgymryd ag unrhyw waith a all effeithio ar fusnes y gall Awdurdod Cartref neu Brif Awdurdod fod o gymorth iddo:
· Edrych ar y Gofrestr Awdurdodau Cartref neu'r Gofrestr Prif Awdurdodau cyn ymgymryd â'r gwaith arfaethedig.
· Cysylltu â'r awdurdodau hynny sydd wedi ymrwymo i gydberthnasau Awdurdod Cartref neu Brif Awdurdod â busnesau.
· Dilyn unrhyw gynlluniau archwilio a gyhoeddir gan Brif Awdurdodau a glynu wrthynt.
· Adrodd yn ôl wrth Awdurdodau Cartref neu Brif Awdurdodau ar y gwaith sydd wedi cael ei wneud wedi hynny.
· Cyhoeddi'r cynlluniau archwilio ar gyfer unrhyw fusnes rydym yn gweithredu fel Prif Awdurdod ar ei gyfer ar y Gofrestr Prif Awdurdodau.
· Cyfrannu at y Gofrestr Prif Awdurdodau drwy ychwanegu gwybodaeth neu ymateb i hysbysiadau statudol pan fydd hynny'n angenrheidiol neu'n ofynnol.
Dull Gorfodi Graddedig
Bydd y dull graddedig a ddefnyddir gennym yn aml yn dechrau â chyngor anffurfiol a rhybuddion llafar ac mae'n bosibl y caiff ei uwchgyfeirio drwy gamau cyflwyno hysbysiadau, rhoi rhybuddion ysgrifenedig a rhybuddiadau syml, gan arwain o bosibl at erlyniadau. Mae'n bosibl y bydd rhai materion yn achosion llai difrifol o dorri'r ddeddfwriaeth a orfodir gennym, ac y bydd cymesuredd a thegwch yn mynnu y dylid rhoi cyngor a chymryd camau gorfodi ar raddfa lai. Fodd bynnag, bydd rhai materion yn fwy difrifol, gan ymwneud ag esgeuluster, anonestrwydd, twyll, gweithredoedd bwriadol neu bersonau agored i niwed o bosibl ac, oherwydd eu natur, dylid ystyried y byddai erlyniad yn briodol ar gyfer y rhain, heb ddilyn y dull graddedig.
Ystod o Ddulliau Gorfodi
Wrth benderfynu ar y ffordd fwyaf priodol o weithredu, bydd swyddogion yn ystyried yr ystod lawn o opsiynau gorfodi sydd ar gael iddynt. Gall hyn gynnwys y canlynol, er enghraifft:
i. 	Dim Camau
ii.	Cyngor, Arweiniad a Chymorth ynghylch Cydymffurfiaeth
iii.	Hysbysiadau Cosb Benodedig, Cosbau Ariannol Penodedig, Cosbau Ariannol Amrywiadwy, Hysbysiadau Tâl Cosb, Hysbysiadau Cosb am Anhrefn ac ati
iv.	Ymgymeriadau Gwirfoddol
v.	Hysbysiadau Statudol, Gorchmynion, Gweithdrefnau Gwahardd Eraill a Gwaith mewn Diffyg
vi.	Achosion Cadw, Atafaelu a Fforffedu
vii.	Camau Gwaharddol a Sancsiynau Sifil eraill
viii.	Addasu, Atal neu Ddirymu Trwyddedau, system Pwyntiau Cosb a rhybuddion eraill
ix.	Rhybuddiad Syml
x.	Erlyniad
xi.	Ceisiadau Enillion Troseddau
Dim Camau.
Mewn rhai amgylchiadau, mae'n bosibl na fydd achosion o dor-cyfraith yn cyfiawnhau unrhyw gamau, er enghraifft:
•	Lle bo camau gorfodi'n amhriodol yn yr amgylchiadau, er enghraifft lle na fyddai'r diffynnydd yn gallu eu deall a/neu pe baent yn cael effaith ddifrifol ar ei iechyd neu lesiant.
•	Lle bo'r drosedd yn fân iawn, a lle y byddai costau camau cydymffurfio neu orfodi'n llawer uwch mwy nag effaith niweidiol y tor-cyfraith.
Byddai amgylchiadau o'r fath yn cael eu hystyried yn anarferol iawn ac, yn y rhan fwyaf o achosion lle y canfuwyd achos o dor-cyfraith, tybir bod rhyw fath o gamau gorfodi yn briodol.
 

Cyngor, Arweiniad a Chymorth ynghylch Cydymffurfiaeth
Cyngor a chymorth anffurfiol fydd ymateb cyntaf y Gwasanaeth mewn llawer o achosion o dorri deddfwriaeth a ganfyddir. Gellir rhoi cyngor ar lafar neu ar ffurf llythyr rhybudd er mwyn helpu unigolion a busnesau i unioni achosion o dor-cyfraith mor gyflym ac effeithlon â phosibl ac osgoi'r angen am gamau gorfodi pellach. Bydd llythyr rhybudd yn nodi'r hyn y dylid ei wneud i unioni'r tor-cyfraith a'i atal rhag digwydd eto. Os canfyddir achos tebyg o dor-cyfraith yn y dyfodol, bydd y llythyr hwn yn berswadiol wrth ystyried y camau gorfodi mwyaf priodol i'w cymryd ar yr achlysur hwnnw. Ni ellir cyfeirio at lythyr o'r fath yn y llys fel euogfarn flaenorol, ond gellir ei gyflwyno fel tystiolaeth. Pan roddir cyngor, byddwn yn nodi unrhyw achosion o dor-cyfraith yn glir ac yn rhoi cyngor ar sut i'w hunioni.
Lle bo cydberthynas Prif Awdurdod, byddwn yn ystyried gofynion y Prif Awdurdod o ran ein rôl gynghori, ac yn cynghori'r Prif Awdurdod lle bo unrhyw gyngor yn berthnasol y tu hwnt i lefel leol.
Hysbysiadau Cosb Benodedig, Cosbau Ariannol Penodedig, Cosbau Ariannol Amrywiadwy, Hysbysiadau Tâl Cosb, Hysbysiadau Cosb am Anhrefn ac ati
Lle bo deddfwriaeth yn caniatáu ymdrin â throsedd drwy roi Hysbysiad Cosb Benodedig, Hysbysiad Tâl Cosb neu Hysbysiad Cosb am Anhrefn, mae'n bosibl y byddwn yn dewis rhoi Hysbysiad Cosb Benodedig/Hysbysiad Tâl Cosb/Hysbysiad Cosb am Anhrefn am drosedd gyntaf a/neu fân. Nid oes gofyniad i roi rhybudd cyn cymryd y cam hwn, gan fod y Llywodraeth wedi cyflwyno'r rhwymedïau hyn fel dull rhybuddio sy'n fodd i osgoi erlyniad.
Cynigion i ryddhau atebolrwydd am drosedd yn lle wynebu erlyniad yw Hysbysiadau Cosb Benodedig a Hysbysiadau Cosb am Anhrefn ac, felly, bydd peidio â'u talu fel arfer yn arwain at erlyniad oni fydd tystiolaeth sy'n dangos amgylchiadau lleihaol. Am droseddau sifil y caiff Hysbysiadau Tâl Cosb eu rhoi, a phrosesau adennill dyledion a ddefnyddir i fynd ar drywydd achosion o beidio â'u talu.
Mae Gorchymyn Gwahardd Gwaredu Gwastraff Bwyd i Garthffos (Sancsiynau Sifil) (Cymru) 2023 yn rhoi pwerau i swyddogion awdurdodedig awdurdodau lleol orfodi'r gwaharddiad ar waredu gwastraff bwyd i garthffos o eiddo annomestig. Bydd unrhyw gamau gorfodi a gymerir yn unol â'r ddeddfwriaeth hon yn ystyried egwyddorion y polisi gorfodi hwn a Chanllawiau CLlLC ar Orchymyn Gwahardd Gwaredu Gwastraff Bwyd i Garthffos (Sancsiynau Sifil) (Cymru) 2023. 



Ymgymeriadau Gwirfoddol
Mae'n bosibl y bydd yr Awdurdod yn derbyn ymgymeriadau gwirfoddol i unioni achosion o dor-cyfraith a/neu eu hatal rhag digwydd eto. Caiff unrhyw fethiant i anrhydeddu ymgymeriadau gwirfoddol ei gymryd o ddifrif, a bydd yn arwain at gamau gorfodi priodol.
Hysbysiadau Statudol, Gorchmynion, Gweithdrefnau Gwahardd Eraill a Gwaith mewn Diffyg
Mae rhai darnau o ddeddfwriaeth yn caniatáu neu'n ei gwneud yn ofynnol rhoi hysbysiadau statudol neu wneud gorchmynion yn y llys i'w gwneud yn ofynnol i droseddwyr gymryd camau penodol neu roi'r gorau i weithgareddau penodol. Gall y math hwn o gam gorfodi ei gwneud yn ofynnol rhoi'r gorau i weithgareddau ar unwaith os bydd yr amgylchiadau mewn perthynas ag iechyd, diogelwch, difrod amgylcheddol neu niwsans yn mynnu hynny. Mewn amgylchiadau eraill, bydd yr amser a roddir yn rhesymol, gan ystyried difrifoldeb y tor-cyfraith, goblygiadau'r diffyg cydymffurfio a'r cyfnod apelio ar gyfer yr hysbysiad hwnnw. Dan rai darnau o ddeddfwriaeth, mae'n bosibl y byddwn yn codi tâl am roi hysbysiad statudol.
Bydd rhai mathau o hysbysiad yn caniatáu i waith gael ei wneud mewn diffyg ac, os na chydymffurfir â hysbysiad [achos o dorri'r hysbysiad] mae'n bosibl y byddwn yn gwneud unrhyw waith angenrheidiol i fodloni gofynion yr hysbysiad ein hunain. Lle bo'r gyfraith yn caniatáu, mae'n bosibl y byddwn wedyn yn codi tâl ar y person/busnes y rhoddwyd yr hysbysiad iddo am unrhyw gost yr awn iddi drwy wneud y gwaith. Lle bo modd, mae'n bosibl y caiff costau eu cofnodi fel pridiannau tir lleol hefyd. 
Achosion Cadw, Atafaelu a Fforffedu
Mae rhai darnau o ddeddfwriaeth yn galluogi swyddogion gorfodi awdurdodedig i gadw nwyddau wrth i ymchwiliadau pellach gael eu cynnal a/neu atafaelu nwyddau, offer neu ddogfennau – er enghraifft lle bo nwyddau'n anniogel neu lle y gall fod eu hangen fel tystiolaeth ar gyfer achos llys posibl yn y dyfodol. Pan fyddwn yn atafaelu nwyddau, byddwn yn rhoi derbynneb briodol i'r person y cafodd y nwyddau eu cymryd oddi wrtho.
Gellir defnyddio prosesau fforffedu ar y cyd â phrosesau atafaelu a/neu erlyniad lle bo angen gwaredu nwyddau er mwyn eu hatal rhag ailymuno â'r farchnad neu gael eu defnyddio i achosi problem bellach.
Anifeiliaid. Yn unol â Deddf Lles Anifeiliaid 2006, os bydd milfeddyg yn ardystio bod ‘anifeiliaid gwarchodedig’ yn dioddef neu'n debygol o ddioddef os na fydd eu hamgylchiadau'n newid, mae'n bosibl y byddwn yn ystyried cymryd meddiant ohonynt a gwneud cais am orchmynion i ad-dalu costau yr eir iddynt ac yna eu gwaredu. Ar ben hynny, mae'n bosibl y caiff ceffylau a merlod a welir yn pori'n anghyfreithlon, yn crwydro, neu wedi cael eu gadael, eu hatafaelu a'u powndio ac yr eir ar drywydd y perchnogion am y costau cysylltiedig. Mewn achosion o beidio â thalu'r costau hyn, gall yr awdurdod gadw'r anifeiliaid a'u gwaredu yn unol â'r ddeddfwriaeth berthnasol.
Camau Gwaharddol a Sancsiynau Sifil eraill
Mewn rhai amgylchiadau, gellir defnyddio camau gwaharddol i ddelio â throseddwyr mynych; amgylchiadau peryglus; neu niwed i ddefnyddwyr / i'r amgylchedd / i iechyd y cyhoedd, er enghraifft. 
 Yn unol â Deddf Menter 2002, caiff camau eu hystyried lle y bu tor-cyfraith mynych neu lle y ceir niwed cyfunol sylweddol i ddefnyddwyr, a gall y rhain amrywio o ymgymeriadau anffurfiol i orchmynion llys ac achosion dirmyg llys.
Addasu, Atal neu Ddirymu Trwyddedau
Bydd ystod o gamau ar gael mewn perthynas â thrwyddedau, yn dibynnu ar y ddeddfwriaeth y cafodd y drwydded ei rhoi yn unol â hi ac unrhyw bolisïau penodol sy'n cynnig dulliau gwahanol ac yn gosod amodau trwyddedu y mae rhwymedigaeth ar ddeiliad y drwydded i roi sylw iddynt. Er enghraifft, mae'r polisi ar drwyddedu tacsis a cherbydau hurio preifat yn darparu ar gyfer system pwyntiau cosb mewn perthynas â rhai achosion o dorri'r rheolau.
Ymhlith y camau y gellir eu cymryd mae atal trwydded dros dro neu ei dirymu, addasu amodau'r drwydded, tynnu gweithgarwch trwyddedadwy allan o gwmpas y drwydded, tynnu enw goruchwyliwr safle dynodedig oddi ar y drwydded neu roi hysbysiad statudol lle bo'r ddeddfwriaeth drwyddedu benodol yn caniatáu hynny.
Bydd y camau uchod yn mynd drwy'r pwyllgor trwyddedu priodol neu'r llysoedd lle bo hynny'n ofynnol yn ôl y gyfraith neu bolisi trwyddedu'r awdurdod.
Rhybuddiad Syml
Lle y bo'n briodol, a lle y byddai cyfiawnhad dros erlyn fel arall, gellir rhoi rhybuddiad syml gyda chydsyniad y troseddwr.
Wrth benderfynu a yw rhybuddiad syml yn briodol, byddwn yn rhoi sylw i ganllawiau a gyhoeddwyd gan y Weinyddiaeth Gyfiawnder yn 2013. Mae canllawiau ar gymhwyso prawf lles y cyhoedd wrth benderfynu a yw rhybuddiad syml yn briodol wedi'u nodi yn y Cod ar gyfer Erlynwyr y Goron, sydd i'w weld ar wefan Gwasanaeth Erlyn y Goron.
Os bydd troseddwr yn gwrthod rhybuddiad, bydd hynny'n ystyriaeth berthnasol wrth benderfynu a ddylid erlyn y troseddwr wedyn am y drosedd honno.



Deddf Menter 2002
Yn unol â Deddf Menter 2002, gall y Gwasanaeth ddwyn achos yn erbyn busnesau neu unigolion lle y bu achos o dorri cyfraith y gymuned neu gyfraith ddomestig a arweiniodd at niwed i fuddiannau cyfunol defnyddwyr. Achos sifil fyddai hwn yn hytrach nag achos troseddol, a sancsiynau gwaharddol a roddir.
Diben achosion yn unol â'r Ddeddf Menter yw atal tor-cyfraith yn y dyfodol yn hytrach na chosbi am dor-cyfraith blaenorol. Gall y cosbau am dor-cyfraith yn y dyfodol fod yn ddifrifol, gan gynnwys dirwy neu ddedfryd o garchar o bosibl.
Lle y bu achosion mynych o dor-cyfraith y bydd y math hwn o gam gorfodi'n fwyaf priodol ond, mewn rhai amgylchiadau, gellir ystyried y cam hwn ar gyfer nifer bach o achosion o dor-cyfraith, neu hyd yn oed un achos o dor-cyfraith, lle bo niwed neu niwed posibl sylweddol i'r defnyddiwr. 
Mae ystod o gamau ar gael yn unol â'r Ddeddf, gan gynnwys:

· Ymgymeriadau anffurfiol.

· Ymgymeriadau ffurfiol.

· Gorchmynion Gorfodi Interim gan y Llys.
· Gorchmynion Gorfodi gan y Llys.

· Achosion Dirmyg Llys.


Hysbysiadau Gwarchod y Gymuned

Mae Deddf Ymddygiad Gwrthgymdeithasol, Troseddu a Phlismona 2014 yn cyflwyno pwerau i fynd i'r afael ag ymddygiad gwrthgymdeithasol, megis Hysbysiadau Gwarchod y Gymuned lle bo ymddygiad unigolyn neu gorff yn cael effaith niweidiol o natur fynych neu barhaus ar ansawdd bywyd pobl yn yr ardal leol, a bod yr ymddygiad yn afresymol.
Bydd Hysbysiad Gwarchod y Gymuned yn gosod unrhyw rai o'r gofynion canlynol ar yr unigolyn neu'r corff dan sylw:
a) Gofyniad i roi'r gorau i wneud pethau penodol
b) Gofyniad i wneud pethau penodol
c) Gofyniad i gymryd camau rhesymol i gyflawni canlyniadau penodol.
Dim ond os bydd y troseddwr wedi cael rhybudd ysgrifenedig y bydd yr hysbysiad yn cael ei roi os na fydd ei ymddygiad yn newid, ac wedi cael digon o amser iddi fod yn rhesymol disgwyl iddo fod wedi gwneud y newidiadau hynny a'i fod, serch hynny, wedi dewis peidio â gwneud hynny, y gellir eu rhoi.

Bydd person y rhoddwyd Hysbysiad Gwarchod y Gymuned iddo sy'n peidio â chydymffurfio ag ef yn cyflawni trosedd.
Erlyniad

Gall erlyniad arwain at ganlyniadau difrifol i fusnes neu unigolyn: cosbau ariannol, cofnod troseddol, cyhoeddusrwydd andwyol, effaith andwyol ar sefyllfa fasnachu busnes, a hyd yn oed golli rhyddid mewn rhai achosion. Am y rhesymau hyn, nid ar chwarae bach y caiff y penderfyniad i erlyn ei wneud ac, fel arfer, dim ond yn achos y troseddau mwyaf difrifol y gwneir hyn.
Wrth benderfynu a ddylid cychwyn achos, byddwn yn rhoi sylw arbennig i'r Cod ar gyfer Erlynwyr y Goron, a gyhoeddwyd gan Wasanaeth Erlyn y Goron, sy'n ei gwneud yn ofynnol asesu dwy elfen, sef y prawf tystiolaethol a'r prawf lles y cyhoedd.

Mae'r prawf tystiolaethol yn mynnu ei bod yn rhaid i'r dystiolaeth i ategu erlyniad gael ei hystyried yn dderbyniadwy yn y llys, yn ddibynadwy, ac o ansawdd a dyfnder digonol i roi tebygolrwydd realistig o euogfarn. Un rhan annatod o'r broses hon yw ystyried unrhyw amddiffyniad statudol a all fod ar gael a'r tebygolrwydd y bydd amddiffyniad o'r fath yn llwyddiannus.

Yn fras, mae'r prawf lles y cyhoedd yn golygu ystyried nifer o ffactorau sy'n ategu'r farn mai parhau â'r achos fyddai er lles y cyhoedd. Amlinellir y ffactorau perthnasol hyn yn y paragraff isod. Un ffactor ychwanegol sy'n arbennig o berthnasol i erlyniad yw p'un a fydd yr euogfarn yn arwain at ddedfryd neu gosb sylweddol ai peidio, gan gynnwys fforffedu nwyddau nad ydynt yn cydymffurfio, atafaelu enillion y drosedd, datgymhwyso cyfarwyddwyr cwmni a/neu iawndal i'r dioddefwr. Hefyd, rhoddir ystyriaeth i unrhyw effaith y gall erlyniad ei chael ar iechyd corfforol neu iechyd meddwl dioddefwr, yn amodol ar ddifrifoldeb y drosedd.
Nid mater o adio'r ffactorau ar y naill ochr a'r llall yw'r prawf lles y cyhoedd. Byddwn yn penderfynu ym mhob achos unigol yn seiliedig ar y pwys a roddir i'r ffactorau perthnasol ac yn asesu'r sefyllfa at ei gilydd, sy'n cyd-fynd â'r dull a amlinellir yn y Cod ar gyfer Erlynwyr y Goron.
Mewn achosion lle y bydd achos cyfreithiol yn cael ei gychwyn, byddwn yn rhoi ystyriaeth i hawl y diffynnydd i'r mater gael ei ddwyn o flaen y llys heb oedi gormodol. Bydd yr hyn sy'n gyfystyr ag oedi gormodol yn dibynnu ar y dyddiad y daeth y drosedd i'r amlwg, cyfraniad y diffynnydd at yr oedi, cymhlethdod y drosedd a/neu'r ymchwiliad a difrifoldeb y drosedd.

Ffactorau Perthnasol wrth ystyried Camau Gorfodi
Bydd y ffactorau canlynol yn berthnasol wrth ystyried pa un o'r opsiynau gorfodi uchod yw'r mwyaf priodol. Wrth benderfynu, byddwn yn ystyried p'un a yw'r canlynol yn wir ai peidio ac, os felly, i ba raddau:

· Mae'n ymddangos bod y sefydliad neu'r unigolyn yn fodlon unioni'r sefyllfa'n gyflym.

· Digwyddodd y drosedd o ganlyniad i gamgymeriad neu gamddealltwriaeth wirioneddol.

· Mae gan yr un sefydliad neu unigolyn hanes o achosion honedig blaenorol tebyg o dor-cyfraith.
· Mae'r sefydliad neu'r unigolyn wedi talu sylw i gyngor blaenorol ac wedi gweithredu arno.

· Ceir bygythiad i iechyd y cyhoedd, diogelwch neu'r amgylchedd.
· Ceir bygythiad o anfantais economaidd sylweddol i ddefnyddwyr neu fusnesau eraill.

· Mae'r dioddefwr yn rhan o grŵp agored i niwed, er enghraifft plant, pobl anabl neu'r henoed.

· Cafodd y drosedd ei hysgogi gan ryw fath o wahaniaethu.
· Mae'r drosedd yn helaeth ac mae potensial iddi effeithio ar nifer o unigolion.

· Mae'r sefydliad neu'r unigolyn wedi gweithredu'n fwriadol, yn esgeulus neu'n bwrpasol.

· Mae'r sefydliad neu'r unigolyn wedi camfanteisio ar swydd o awdurdod neu ymddiriedaeth.
· Mae sail dros gredu ei bod yn debygol y caiff y drosedd ei chyflawni eto.

· Fel mater o bolisi cyhoeddus, dymunir bwrw ymlaen â chamau gorfodi.




Camau yn unol â Deddf Enillion Troseddau 2002
Yn achos euogfarn droseddol, bydd modd i'r awdurdod wneud cais am orchymyn yn unol â Deddf Enillion Troseddau 2002 mewn rhai amgylchiadau. Mae'r ddeddfwriaeth hon yn darparu ar gyfer atafaelu eiddo ac asedau os gellir dangos bod diffynnydd wedi elwa ar drosedd. Mewn achosion priodol, byddwn yn ystyried a fydd angen cynnal ymchwiliad i faterion ariannol y diffynnydd gyda'r bwriad o fynd ar drywydd gorchymyn atafaelu. Ni fyddwn yn ystyried p'un a oes camau Enillion Troseddau ar gael ai peidio wrth benderfynu a ddylid erlyn.

Gorfodi Ein Swyddogaethau ar Safleoedd Cyngor Bwrdeistref Sirol Castell-nedd Port Talbot
Fel Gwasanaeth, mae hefyd yn ofynnol i ni archwilio safleoedd y mae'r Awdurdod hwn yn eu rheoli neu'n berchen arnynt.

Byddwn yn trin archwiliadau o'r fath fel y byddem yn trin archwiliadau o unrhyw fusnesau eraill yn ardal y Fwrdeistref Sirol, gan gymryd camau i sicrhau y bydd unrhyw achosion o ddiffyg cydymffurfio y deuwn o hyd iddynt yn cael eu codi â'r Pennaeth Gwasanaeth perthnasol drwy ein Pennaeth Gwasanaeth ein hunain ar unwaith ar ôl yr archwiliad. Byddwn yn gweithio gyda'r adrannau hynny i unioni achosion o ddiffyg cydymffurfio mewn modd agored a thryloyw, gan sicrhau y cyrhaeddir yr un lefel o gydymffurfiaeth ag y byddem yn disgwyl i unrhyw fusnes arall yn ein hardal ei chyrraedd.

Cydgysylltu ag Asiantaethau Eraill

Yn ychwanegol at y dyletswyddau a osodir gan Ddeddf Gorfodi Rheoleiddiol a Sancsiynau 2008, byddwn yn cydweithredu ac yn cydgysylltu ag unrhyw gorff rheoleiddio a/neu asiantaeth orfodi berthnasol, lle bo hynny'n briodol, er mwyn sicrhau bod unrhyw gamau gorfodi mor effeithiol â phosibl.

Lle bo mater gorfodi'n effeithio ar ardal ddaearyddol eang neu'n cynnwys camau gorfodi gan un neu fwy o awdurdodau lleol neu sefydliadau eraill, bydd pob awdurdod a sefydliad perthnasol yn cael gwybod am y mater cyn gynted â phosibl a bydd gweithgarwch gorfodi'n cael ei gydgysylltu â nhw fel y bo'n briodol.

Byddwn yn rhannu gwybodaeth am faterion rheoleiddio unigol ac ehangach â chyrff rheoleiddio ac asiantaethau gorfodi eraill lle bo'r wybodaeth dan sylw yn dylanwadu'n uniongyrchol ar eu swyddogaethau a'u cyfrifoldebau gorfodi, ac yn unol ag unrhyw ddeddfwriaeth diogelu data.


Cyfrifoldebau Gorfodi fel Awdurdod Bwyd

Bydd CBS Castell-nedd Port Talbot, yn rhinwedd ei rôl fel awdurdod bwyd, yn sicrhau y bydd unrhyw gamau gorfodi a gymerir gan ei swyddogion awdurdodedig yn cydymffurfio â'r gofynion a nodir yn y Cod Ymarfer Cyfraith Bwyd (Cymru) a hefyd yn benodol â Phennod 6 y Canllawiau Ymarfer Cyfraith Bwyd (Cymru).

 Mae Atodiad 3 y Polisi hwn yn amlinellu'n benodol y meini prawf ar gyfer defnyddio'r holl opsiynau gorfodi diogelwch bwyd sydd ar gael i swyddogion awdurdodedig.

Er mwyn sicrhau y caiff yr uchod ei gyflawni, gan roi sylw i egwyddorion y Polisi Gorfodi hwn, bydd gweithdrefnau ysgrifenedig penodol ar gael ar gyfer defnyddio pob un o'r opsiynau gorfodi dynodedig a fydd ar gael i swyddogion awdurdodedig. Bydd y rhain hefyd yn esbonio pryd y bydd yn angenrheidiol ac yn briodol cynnal ailymweliadau at ddibenion penderfynu ar gydymffurfiaeth lle bo achosion o ddiffyg cydymffurfio wedi cael eu canfod.

Hysbysu Pobl a Busnesau

Ymdrechwn i roi'r wybodaeth ddiweddaraf i droseddwyr honedig a thystion am hynt ymchwiliadau, fel y bo'n briodol. Derbynnir na fydd hyn yn bosibl ym mhob achos, er enghraifft pe bai'n amharu ar ymchwiliad neu'n peri risg i ddiogelwch swyddogion ymchwilio, tystion neu'r cyhoedd.

Rhyddid Gwybodaeth
Mae Deddf Rhyddid Gwybodaeth 2000 yn ymdrin â mynediad at wybodaeth swyddogol. Ar ben hynny, ceir rheoliadau sy'n caniatáu mynediad at wybodaeth amgylcheddol, h.y. Rheoliadau Gwybodaeth Amgylcheddol 2004.
Mae'r ddeddfwriaeth hon yn rhoi hawl mynediad gyffredinol i'r cyhoedd at wybodaeth a ddelir gan awdurdodau cyhoeddus. Wrth ymateb i geisiadau, bydd yn rhaid i awdurdod ddilyn gofynion gweithdrefnol a nodir yn y ddeddfwriaeth, gan gynnwys yr amserlen ar gyfer cyflenwi'r wybodaeth. Hefyd, bydd modd i'r awdurdod gymhwyso esemptiadau dilys rhag cyflenwi gwybodaeth mewn rhai amgylchiadau penodol a ddiffinnir gan y gyfraith.



Cyfle Cyfartal

Caiff y Polisi hwn ei roi ar waith yn unol â pholisi Cyngor Bwrdeistref Sirol Castell-nedd Port Talbot ar amrywiaeth. Bydd yr holl benderfyniadau a wneir yn ddiduedd ac ni fydd hil, gwleidyddiaeth, rhywedd, cyfeiriadedd rhywiol na chredoau crefyddol y troseddwr honedig yn dylanwadu arnynt.

Adolygu a Chyhoeddi'r Polisi Gorfodi

Caiff y Polisi hwn ei adolygu o leiaf unwaith bob pum mlynedd, neu pryd bynnag y cyflwynir newidiadau deddfwriaethol i'r ffordd y byddwn yn gorfodi.

Mae'r Polisi hwn ar gael mewn nifer o ffyrdd, gan gynnwys

a.	Ar wefan y Cyngor yn www.npt.gov.uk 

b.	Drwy anfon e-bost atom yn environment@npt.gov.uk  

Gellir cael copi o'r Polisi hwn ar dâp, mewn Braille neu mewn testun mawr ar gais. Mae'r ddogfen hon ar gael yn Saesneg.

Croesewir sylwadau ar y Polisi Gorfodi hwn, a gellir eu gwneud drwy anfon e-bost atom yn environment@npt.gov.uk 


Atodiad 1


CYNGOR BWRDEISTREF SIROL CASTELL-NEDD PORT TALBOT CYFARWYDDIAETH YR AMGYLCHEDD
ATAL A RHEOLI LLYGREDD AWDURDOD LLEOL CANLLAWIAU POLISI GORFODI LAPPC AC LA-IPPC
1.0	CYFLWYNIAD

1.01 Diben gweithgarwch gorfodi ar gyfer Atal a Rheoli Llygredd Awdurdod Lleol (LAPPC) ac Atal a Rheoli Llygredd mewn ffordd Integredig Awdurdod Lleol (LA-IPPC) yw diogelu'r amgylchedd ac atal niwed i iechyd pobl, yn arbennig drwy atal sylweddau llygru rhag cael eu rhyddhau i'r aer (ar gyfer safleoedd a reoleiddir gan LAPPC) ac i'r aer, i'r tir ac i ddŵr (ar gyfer safleoedd a reoleiddir gan LA-IPPC), neu gyfyngu cymaint â phosibl ar unrhyw ryddhau sylweddau o'r fath, o ganlyniad i weithgareddau penodol a ragnodir gan Atodlen 1 i Reoliadau Trwyddedu Amgylcheddol (Cymru a Lloegr) 2016 (Rheoliadau 2016). Mae'r rheoliadau hyn yn disodli Rheoliadau Atal a Rheoli Llygredd (Cymru a Lloegr) 2000.
1.02 Cyflawnir hyn drwy wneud y canlynol:

(i) Cynnal archwiliadau rhagweithiol ar amlder sy'n cydymffurfio â gweithdrefn asesu risg y llywodraeth er mwyn sicrhau cydymffurfiaeth â'r gofynion deddfwriaethol ac amodau trwyddedau.

(ii) Cymryd camau gorfodi tryloyw a chymesur (gan gynnwys erlyn lle bo hynny'n briodol) mewn perthynas â throseddau a/neu achosion o dor-cyfraith.

1.03 Mae'r Canllawiau Polisi Gorfodi LAPPC ac LA-IPPC hyn wedi cael eu hysgrifennu gan ystyried y Cod Rheoleiddwyr statudol a gyhoeddwyd yn unol ag adran 23 o Ddeddf Diwygio Deddfwriaethol a Rheoleiddiol 2006.

2.0 PWERAU GORFODI
Mae'r pwerau gorfodi sydd ar gael ar gyfer LAPPC ac LA-IPPC yn perthyn i'r prif gategorïau canlynol:
2.01 Ar gyfer atal:

· Hysbysiadau Atal Dros Dro
· Hysbysiadau Gorfodi
· Hysbysiadau gofyn am wybodaeth
· Pŵer i atal/unioni llygredd
· Dirymu trwyddedau
2.02 Ar gyfer troseddau:
· Llythyr rhybudd
· Rhybuddiad ffurfiol
· Erlyniad
2.03 Pwerau Atodol
Ymhlith y pwerau ategol mae:

· pwerau i fynd i mewn i safleoedd a'u harchwilio 
· cymryd samplau 
· cymryd copïau o wybodaeth 
· gofyn am atebion i gwestiynau ac ati. 
3.0	LEFEL CAMAU GORFODI

3.01 Gall difrifoldeb troseddau amrywio'n fawr. Ar un pen i'r raddfa, gallai gweithred arwain at lygru'r aer yn ddifrifol, gan fygwth iechyd pobl. Ar y pen arall, gall fod achosion o dorri amodau gweinyddol trwyddedau, e.e. peidio â chyflwyno cofnodion yn y fformat cywir, lle na fydd canlyniadau uniongyrchol i'r amgylchedd.
3.02 Wrth benderfynu ar y camau gorfodi mwyaf priodol, caiff y canlynol eu hystyried:

(i) EFFAITH AMGYLCHEDDOL

Bydd maint yr effaith amgylcheddol yn dangos i ba raddau nad yw'r troseddwr wedi rhoi gweithdrefnau addas ar waith i atal y digwyddiad, eu cynnal, glynu wrthynt a/neu ragweld canlyniadau peidio â'u rhoi ar waith. Yn gyffredinol, po fwyaf fydd yr effaith neu'r effaith bosibl, mwyaf fydd y tebygolrwydd o erlyniad.

(ii) NATUR Y DROSEDD
Mae'n bosibl y bydd y math o drosedd mor ddifrifol o ran ei natur neu ei heffaith ar allu'r Cyngor i reoleiddio'n effeithiol fel y bydd angen ymdrin â hi drwy erlyniad. 

(iii) BWRIAD

Fel arfer, ymdrinnir â throseddau a gaiff eu cyflawni'n fwriadol, yn ddi-hid, yn esgeulus neu'n ddiofal, neu er budd ariannol, drwy erlyniad. Mae'n bosibl y bydd camau gorfodi llai difrifol yn briodol lle bo'r Cyngor yn fodlon bod y drosedd wedi cael ei chyflawni'n anfwriadol, o ganlyniad i gamgymeriad gwirioneddol neu yn sgil argyfwng.
(iv) HANES BLAENOROL
Er y bydd y camau i'w cymryd yn dibynnu ar amgylchiadau pob achos, dylid ystyried math, difrifoldeb, nifer ac amlder camau gorfodi blaenorol hefyd. Lle bo'r gweithredwr yn gyfrifol am nifer o safleoedd neu weithgareddau, yna bydd hanes blaenorol un safle yn berthnasol i'r broses gwneud penderfyniadau ar gyfer y gweddill os bydd yr amgylchiadau'n golygu y dylai'r gweithredwr fod wedi dysgu o gamau gorfodi blaenorol. Yn achos gweithredwyr sydd wedi cael rhybuddiad ffurfiol o'r blaen, ymdrinnir â throseddau dilynol drwy erlyniad fel arfer.

(v) YMDDYGIAD Y TROSEDDWR

Eir ar drywydd erlyniad fel arfer os bydd y troseddwr:
· wedi gwrthod derbyn camau gorfodi amgen 
· heb wneud dim ymdrech i leihau neu unioni effeithiau neu effeithiau posibl y drosedd 
· wedi rhwystro ymchwiliadau
· wedi anwybyddu cyngor a gafodd gan y Cyngor neu ganllawiau ffurfiol wrth gyflawni'r drosedd 
· wedi ymddwyn yn anonest wrth geisio atal neu ohirio camau gorfodi.


(vi) EFFAITH ATALIOL

Fel arfer, eir ar drywydd erlyniad os bydd hynny'n debygol o fod yn ffordd angenrheidiol neu effeithiol o atal y troseddwr rhag cyflawni'r drosedd eto.
(vii) RHAGWELADWYEDD

Caiff pwysigrwydd atal ei gydnabod gan y ddeddfwriaeth, sy'n gosod dyletswydd ar weithredwr i ragweld canlyniadau posibl gweithredoedd (neu anweithred), neu fethiant neu ddiffygion systemau a gweithdrefnau gweithredwr. Lle roedd y drosedd a/neu ei chanlyniadau amgylcheddol yn rhagweladwy, lle na roddwyd mesurau ar waith i'w hosgoi a/neu ei hatal a lle na roddwyd sylw i amodau'r drwydded, eir ar drywydd erlyniad fel arfer. Gellir ystyried camau gorfodi eraill os bydd y canlynol yn wir:
· Digwyddodd y drosedd er gwaethaf mesurau ataliol. 
· Ni fyddai'n rhesymol disgwyl i'r drosedd fod wedi cael ei rhagweld. 
· Digwyddodd y drosedd o ganlyniad i offer diffygiol, ac ni fyddai'n rhesymol disgwyl i hynny fod yn hysbys na chael ei ragweld. 
· Achoswyd y drosedd gan ymyriad trydydd parti na ellid ymochel rhagddo. 

Mae cydweithredu â'r Cyngor, rhoi gwybod yn brydlon am y digwyddiad, gwneud gwaith lliniaru prydlon ac effeithiol a chynorthwyo unrhyw ymchwiliad i gyd yn ffactorau y rhoddir sylw iddynt wrth ystyried pa lefel o gamau gorfodi sy'n briodol ar gyfer unrhyw ddigwyddiad penodol.

Bydd y ffactorau sy'n berthnasol a'r pwys y dylid ei roi ar bob un o'r pwyntiau uchod yn dibynnu ar amgylchiadau penodol pob achos.
4.0	CADW COFNODION

Cedwir cofnodion o'r holl erlyniadau, rhybuddiadau ffurfiol, rhybuddion a hysbysiadau statudol.
5.1 HYSBYSIAD GORFODI (RHEOLIAD 36 YN RHEOLIADAU 2016)

Fel arfer, caiff hysbysiad sy'n ei gwneud yn ofynnol cymryd camau i sicrhau cydymffurfiaeth ag amodau hysbysiad gorfodi ei gyflwyno yn y sefyllfaoedd canlynol:

(i) Lle bo un neu fwy o amodau'r drwydded wedi cael, wrthi'n cael, neu'n debygol o gael eu torri, a lle y byddai'r tor-cyfraith yn debygol o arwain at ddigwyddiad a gaiff effaith amgylcheddol fach a/neu lle y bu hanes o rybuddion perthnasol.
(ii) Lle bo'r amodau sy'n cael eu torri, neu sy'n debygol o gael eu torri, yn atal rheoleiddio effeithiol a lle bo rhybuddion perthnasol blaenorol wedi cael eu rhoi, e.e. peidio â chyflwyno data monitro, cynnal a chadw offer, cynnal darpariaeth ariannol.
5.2 HYSBYSIAD ATAL DROS DRO (RHEOLIAD 37 YN RHEOLIADAU 2016)

Caiff hysbysiad atal dros dro, a fydd yn atal y drwydded amgylcheddol dros do, ei gyflwyno lle bo risg o lygredd difrifol. Bydd hyn yn berthnasol os bydd y gweithredwr wedi torri un o amodau'r drwydded. Caiff yr hysbysiad ei dynnu'n ôl pan fydd y Cyngor yn fodlon bod y camau sy'n ofynnol yn ôl yr hysbysiad i ddileu'r risg uniongyrchol o lygredd difrifol wedi cael eu cymryd. Mae'n bosibl y caiff hysbysiad atal dros dro hefyd ei gyflwyno os na fydd y gweithredwr wedi talu'r ffi gynhaliaeth flynyddol ar gyfer y drwydded amgylcheddol.

5.3 PŴER Y RHEOLEIDDIWR I ATAL NEU UNIONI LLYGREDD (RHEOLIAD 57 YN RHEOLIADAU 2016)

5.3.1 Os bydd y Cyngor o'r farn bod gweithrediad y safle neu'r offer symudol, neu weithrediad y safle neu'r offer symudol mewn ffordd benodol, yn peri risg o lygredd difrifol, gall y Cyngor drefnu i gamau gael eu cymryd i ddileu'r risg honno, e.e. symud cemegion oddi yno neu eu gwneud yn ddiogel, neu sicrhau y caiff gwaith diogelwch ei wneud.
5.3.2 Lle bo'r Cyngor yn amau neu'n fodlon bod trosedd wedi cael ei chyflawni yn unol â rheoliad 38(1), (2) neu (3) gan achosi llygredd neu'r posibilrwydd o lygredd, gall y Cyngor drefnu i gamau gael eu cymryd tuag at unioni effeithiau'r llygredd ac adennill costau cymryd y camau hynny gan y gweithredwr. Caiff y gweithredwr ei hysbysu ynghylch y camau a gymerir i unioni effeithiau'r llygredd.

5.3.3 Lle bo'r Cyngor yn amau bod trosedd fel y cyfeirir ati uchod wrthi'n cael neu wedi cael ei chyflawni a bod llygredd wrthi'n cael neu wedi cael ei achosi o ganlyniad i hynny, bydd darpariaethau paragraff 5.3.2 yn berthnasol.


5.4 HYSBYSIAD DIRYMU (RHEOLIADAU 22 A 23 YN RHEOLIADAU 2016)
Fel arfer, caiff hysbysiad dirymu ei ystyried mewn achosion lle bo mesurau gorfodi eraill wedi cael eu defnyddio'n llwyr i'r pwynt lle mae'r Cyngor yn fodlon bod un o'r canlynol yn wir:

(i) ni all y gweithredwr weithredu'r safle yn unol ag amodau'r drwydded

(ii) nid deiliad y drwydded yw gweithredwr y safle y mae'r drwydded yn berthnasol iddo mwyach
(iii) nid yw'r gweithgarwch a ganiateir yn gweithredu mwyach, neu nid yw'r ddeddfwriaeth yn berthnasol i weithgarwch o'r math, maint neu natur honno mwyach
(iv) nid yw'r gweithredwr wedi talu ffioedd cynhaliaeth blynyddol.

6.0 HYSBYSIAD O HAWLIAU APELIO STATUDOL 
Caiff yr hawliau apelio statudol eu nodi yn yr hysbysiad.
7.0 CAMAU GORFODI – MEWN PERTHYNAS AG YMCHWILIADAU
(Adrannau 108-110 o Ddeddf yr Amgylchedd 1995 a Rheoliad 38 yn Rheoliadau 2016)

7.1 Wrth gynnal ymchwiliadau i droseddau, bydd swyddogion yn cydymffurfio â darpariaethau perthnasol Deddf yr Heddlu a Thystiolaeth Droseddol 1984, Deddf Gweithdrefn ac Ymchwiliadau Troseddol 1996, Deddf Pwerau Ymchwilio 2016 a'r Codau Ymarfer a wneir oddi tanynt. Fel arfer, eir ar drywydd erlyniad yn yr amgylchiadau canlynol:
(i) Rhwystro person awdurdodedig.

(ii) Dynwared swyddog awdurdodedig.
(iii) Peidio ag ateb cwestiynau.
(iv) Peidio â rhoi samplau.

(v) Peidio â rhoi gwybodaeth berthnasol.

(vi) Atal person arall rhag ymddangos gerbron swyddog awdurdodedig neu ateb unrhyw gwestiynau.

(vii) Gwneud datganiad neu gofnod ffug neu gamarweiniol yn fwriadol neu'n ddi-hid.
8.0 CAMAU GORFODI – TROSEDDAU PENODOL (RHEOLIAD 38 YN RHEOLIADAU 2016)
8.1 Gweithredu heb Drwydded (Rheoliad 38(1) yn Rheoliadau 2016)
8.1.1 Fel arfer, eir ar drywydd erlyniad am drosedd gweithredu proses heb drwydded. Fodd bynnag, ar gyfer troseddau cyntaf heb fawr ddim effaith neu effaith bosibl, os o gwbl, a lle y cyflwynir cais o fewn amserlen fer, caiff rhybudd neu rybuddiad ffurfiol ei gynnig fel arfer oni fydd rhesymau arbennig dros erlyn, e.e. cydweithredu gwael.
8.2 Diffyg Cydymffurfio ag Amodau Trwydded (Rheoliad 38(2) yn Rheoliadau 2016)

8.2.1 Lle bo tor-cyfraith wedi achosi effaith amgylcheddol ddifrifol, neu lle y gallai wneud hynny, neu lle yr anwybyddodd y gweithredwr yr amodau mewn trwydded yn fwriadol neu'n ddi-hid, gan gynnwys y rhai sy'n ymhlyg mewn Technegau Gorau Sydd ar Gael gweddilliol (e.e. gweithredu mewn modd di-hid), eir ar drywydd erlyniad fel arfer.

8.2.2 Lle bo'r tor-cyfraith wedi achosi effaith sylweddol, neu lle y gallai wneud hynny, yr ymateb arferol fydd erlyniad neu rybuddiad ffurfiol, lle y bydd y dewis yn dibynnu ar bwysau ffactorau eraill, e.e. cydweithrediad y troseddwr, gwaith unioni dilynol, neu hanes o droseddu. Fel arfer, eir ar drywydd erlyniad lle bo rhybudd neu rybuddiad ffurfiol blaenorol perthnasol wedi cael ei roi.
8.2.3 Lle na bo'r tor-cyfraith wedi arwain at effaith, neu lle y bo wedi achosi effaith amgylcheddol gymharol isel, neu lle y gallai wneud hynny, llythyr rhybudd neu hysbysiad gorfodi fydd yr ymateb arferol oni fydd amgylchiadau eraill yn golygu bod angen cymryd camau mwy cadarn, e.e. hanes blaenorol, bwriad, agwedd y troseddwr ac ati.

8.3 Diffyg Cydymffurfio â Hysbysiad Statudol (Rheoliad 38(3) yn Rheoliadau 2016)

Fel arfer, eir ar drywydd erlyniad lle na bo gweithredwr yn cydymffurfio â hysbysiad gorfodi, hysbysiad atal dros dro, hysbysiad amrywio, neu hysbysiadau gofyn am wybodaeth. Mewn amgylchiadau eithriadol, gellir caniatáu estyniad amser i weithredwr gydymffurfio â hysbysiad gorfodi lle bo amgylchiadau y tu hwnt i'w reolaeth.
9.0 Cyffredinol
9.1 Dylid darllen y Canllawiau Polisi hyn ar y cyd â'r Polisi Gorfodi Iechyd yr Amgylchedd a Safonau Masnach.

9.2 Lle bo angen, dylid dehongli'r Canllawiau Polisi hyn yn unol â'r ddeddfwriaeth ym mharagraff 1.01 ac unrhyw ddeddfwriaeth berthnasol arall sy'n bodoli ar y pryd.
10.0	Diwygiadau yn y Dyfodol

Bydd y Cyngor yn diwygio'r canllawiau polisi hyn yn ôl yr angen ac yn unol â newidiadau i ddeddfwriaeth neu bolisi'r Cyngor.

Polisi Gorfodi ar gyfer Cyngor Bwrdeistref Sirol Castell-nedd Port Talbot mewn perthynas â:

Mae'r polisi canlynol wedi cael ei addasu o dempled canllawiau cenedlaethol a grëwyd er mwyn helpu awdurdodau gorfodi i roi Deddf Diwygio Cyfraith Lesddaliad (Rhent Tir) 2022 ar waith yn eu portffolio o weithgarwch.
Lluniodd tîm Asiantaethau Gosod Eiddo a Gwerthwyr Tai'r Safonau Masnach Cenedlaethol y polisi enghreifftiol hwn gan fod y canllawiau statudol a luniwyd gan yr Adran Ffyniant Bro, Tai a Chymunedau yn ogystal â Llywodraeth Cymru (pwynt 6.1 yn y ddwy ddogfen) yn datgan efallai yr hoffai awdurdodau gorfodi gysylltu â'r Safonau Masnach Cenedlaethol i gael rhagor o gyngor ar fabwysiadau polisi gorfodi yn unol â'r Ddeddf hon. Mae'r Ddeddf yn berthnasol i Gymru a Lloegr i gyd. Mae dyletswydd statudol ar awdurdodau pwysau a mesurau i orfodi'r Ddeddf, ac mae gan awdurdodau dosbarth bŵer gorfodi disgresiynol.

[bookmark: _bookmark2]Cyflwyniad
Mae “Cyngor Bwrdeistref Sirol Castell-nedd Port Talbot” (“y Cyngor”) wedi mabwysiadu'r polisi hwn ar benderfynu ar gosbau ariannol a/neu orchmynion adennill yn unol â Deddf Diwygio Cyfraith Lesddaliad (Rhent Tir) 2022 (“y Ddeddf”), gan gyfeirio at yr ystyriaethau a ragnodir yn nogfen [yr Adran Ffyniant Bro, Tai a Chymunedau Statutory Guidance for Enforcement Authorities] / [Llywodraeth Cymru Deddf Diwygio Lesddaliad (Rhent Tir) 2022: canllawiau statudol ar gyfer awdurdodau gorfodi] (“y canllawiau statudol”).
Mae'r Ddeddf yn defnyddio'r termau “landlord” a “tenant” ond mae'r polisi hwn, yn ogystal â'r canllawiau statudol, yn defnyddio'r termau “landlord” a “lesddeiliad” yn y drefn honno. Mae'r canllawiau statudol yn datgan mai tenant sy'n berchen ar fuddiant lesddaliadol mewn eiddo, a roddir gan berson (y landlord) sydd â'r buddiant rhydd-ddaliadol neu fuddiant lesddaliadol uwch yn yr eiddo hwnnw yw lesddeiliad1.
Mae'r polisi hwn yn berthnasol i unrhyw benderfyniad a wneir gan y Cyngor yn rhinwedd ei rôl fel “awdurdod gorfodi” 
yn unol ag adran 8 o'r Ddeddf.

[bookmark: _bookmark3]Trosolwg o sancsiynau
Cosbau Ariannol
Mae'r Ddeddf yn darparu y gall y Cyngor roi cosbau ariannol rhwng isafswm o £500 ac uchafswm o £30,000 am achos perthnasol o dorri adran 3(1) o'r Ddeddf, lle bo'r Cyngor yn fodlon y tu hwnt i amheuaeth resymol fod achos perthnasol o'r fath wedi digwydd.
Gorchmynion Adennill
Mae'r Ddeddf hefyd yn darparu y gall y Cyngor orchymyn i'r landlord, neu berson sy'n gweithredu ar ei ran, y cafodd taliad rhent gwaharddedig ei wneud iddo2 yn groes i adran 3(1) o'r Ddeddf, ad-dalu'r arian i'r lesddeiliad a'i talodd, lle bo'r Cyngor yn fodlon yn ôl pwysau tebygolrwydd fod achos perthnasol o'r fath wedi digwydd.
Ni all y Cyngor orchymyn i berson ad-dalu'r rhent gwaharddedig os bydd lesddeiliad wedi gwneud cais yn unol ag adran 13 o'r Ddeddf i'r Tribiwnlys Haen Gyntaf (Siambr Eiddo) yn Lloegr neu'r Tribiwnlys Prisio Lesddaliadau yng Nghymru (yn y naill gyd-destun neu'r llall, byddwn yn cyfeirio at y fforwm perthnasol fel “y Tribiwnlys”) mewn perthynas â'r un taliad.
Lle na bo unrhyw ran o ddau neu fwy o daliadau rhent gwaharddedig a wneir gan lesddeiliad o dan yr un les wedi cael eu had-dalu, gall y Cyngor wneud un gorchymyn mewn perthynas â'r holl rent gwaharddedig nad yw wedi cael ei ad-dalu.
Y broses
1 Paragraff 10 o Ganllawiau Statudol yr Adran Ffyniant Bro, Tai a Chymunedau a pharagraff 2.6 o Ganllawiau Statudol Llywodraeth Cymru
2 Adran 10(2) o Ddeddf Diwygio Cyfraith Lesddaliad (Rhent Tir) 2022
Bydd y penderfyniad i roi cosb ariannol a/neu orchymyn adennill, a'r broses o roi'r gosb honno a/neu'r gorchymyn hwnnw, yn digwydd mewn sawl cam:
· Ymchwiliad i'r achos honedig o dorri'r Ddeddf.
· Penderfyniad ar ddifrifoldeb yr achos dan sylw.
· Hysbysiad o fwriad i roi cosb ariannol a/neu orchymyn adennill.
· Cyfnod ar gyfer gwneud sylwadau ysgrifenedig.
· Darllen y sylwadau hynny, os caiff rhai eu gwneud.
· Hysbysiad terfynol yn rhoi'r gosb ariannol a/neu'r gorchymyn adennill.
Gall y Cyngor roi un hysbysiad o fwriad ac un hysbysiad terfynol mewn perthynas â chosb ariannol a gorchymyn adennill3.
Mathau eraill o gamau gorfodi y gellir eu cymryd
Bydd y Cyngor yn penderfynu ar y sancsiwn mwyaf priodol ac effeithiol ac a ddylid rhoi cosb ariannol a/neu orchymyn adennill. Mewn amgylchiadau addas, rhoddir ystyriaeth i gamau llai ffurfiol megis llythyrau rhybudd neu gyngor i sicrhau cydymffurfiaeth, yn unol â pholisi gorfodi perthnasol y Cyngor.

[bookmark: _bookmark4]Penderfynu ar lefel cosb ariannol
Yn unol â darpariaethau'r canllawiau statudol, bydd y Cyngor yn ystyried y ffactorau canlynol wrth benderfynu ar lefel cosb ariannol i'w rhoi am dorri'r Ddeddf:
· Difrifoldeb yr achos dan sylw
· Man cychwyn ac ystod
· Ffactorau gwaethygol a lliniarol
· Tegwch a chymesuredd
Er bod gan y Cyngor ddisgresiwn i benderfynu ar lefel briodol ar gyfer cosb ariannol, o fewn y cyfyngiadau a nodir gan y Ddeddf, mae sylw wedi cael ei roi i'r canllawiau statudol wrth lunio'r polisi hwn.
[bookmark: _bookmark5]Cam 1 – Penderfynu ar y difrifoldeb
Po fwyaf difrifol yw'r tor-cyfraith, uchaf fydd y gosb.


3 Adrannau 2(2) a 5(3) o'r Atodlen i Ddeddf Diwygio Cyfraith Lesddaliad (Rhent Tir) 2022
Bydd y Cyngor yn asesu difrifoldeb y tor-cyfraith gan ddefnyddio'r ffactorau beiusrwydd a niwed a nodir isod. Nid yw'r ffactorau a restrir yn hollgynhwysfawr a, lle na bo achos o dor-cyfraith yn perthyn yn daclus i gategori, gall ffactorau unigol olygu bod angen rhywfaint o bwysoli er mwyn asesu'n gyffredinol. Gellir cymhwyso ffactorau disgresiynol eraill hefyd er mwyn adlewyrchu cysondeb, a gall y Cyngor ystyried penderfyniadau mewn awdurdodaethau eraill yn y DU lle bo ynddynt rywfaint o gynnwys perthnasol a pherswadiol.
Beiusrwydd
Lle bo beiusrwydd uwch, bydd cosb ariannol uwch.

	Uchel Iawn (Bwriadol*)
	Lle bo'r landlord wedi torri'r gyfraith yn fwriadol, neu wedi ei hanwybyddu'n llwyr, neu lle mae/roedd ganddo broffil cyhoeddus uchel a'i fod yn gwybod bod ei weithredoedd yn anghyfreithlon.

	Uchel (Di-hid*)
	Lle y rhagwelwyd risg o dor-cyfraith, neu lle y bu dallineb bwriadol i risg o'r fath, ac aethpwyd ati i gymryd y risg honno serch hynny.

	Canolig (Esgeulus*)
	Tor-cyfraith a gyflawnwyd drwy weithred neu anweithred na fyddai person sy'n arfer gofal rhesymol yn ei chyflawni.

	Isel/Dim
	Tor-cyfraith a gyflawnwyd heb fawr ddim bai, er enghraifft oherwydd:
· gwnaed ymdrechion sylweddol i fynd i'r afael â'r risg er eu bod yn annigonol ar yr achlysur perthnasol
· ni chafwyd rhybudd/amgylchiad a oedd yn dangos risg
· roedd y methiannau’n fân, a dim ond unwaith y gwnaethant ddigwydd.


* Dyma'r termau a ddefnyddir yn y canllawiau statudol.
Niwed
Lle yr achosir mwy o niwed, bydd cosb ariannol uwch.
Mae'r ffactorau canlynol yn ymwneud â niwed gwirioneddol a'r risg o niwed. Mae ymdrin â risg o niwed yn cynnwys ystyried y tebygolrwydd y bydd y niwed yn digwydd a graddau'r niwed os bydd yn digwydd.

	Uchel
(Tebygolrwydd Uchel o Niwed)
	· Effaith/effeithiau andwyol (d)difrifol ar unigolyn/unigolion a/neu effaith/effeithiau helaeth oherwydd natur a/neu faint busnes y landlord.
· Risg uchel o effaith andwyol ar unigolyn/unigolion – gan gynnwys lle bo personau'n agored i niwed.

	Canolig
(Tebygolrwydd Canolig o Niwed)
	· Effaith andwyol ar unigolyn/unigolion (nad yw'n gyfystyr â niwed “uchel” – uchod).
· Risg ganolig o effaith andwyol ar unigolyn/unigolion neu risg isel o effaith andwyol ddifrifol.
· Tanseiliwyd lesddeiliad a/neu landlordiaid yn sylweddol gan yr ymddygiad.
· Mae gwaith y Cyngor fel rheoleiddiwr wedi'i lesteirio.
· Cafodd lesddeiliad neu ddarpar lesddeiliad ei gamarwain.

	Isel
(Tebygolrwydd Isel o Niwed)
	· Risg isel o effaith andwyol ar lesddeiliaid neu ddarpar lesddeiliaid.
· Cafodd y cyhoedd eu camarwain ond nid oedd fawr ddim risg o effaith andwyol wirioneddol ar unigolyn/unigolion, os o gwbl.


Bydd y Cyngor yn diffinio niwed yn eang a gall y lesddeiliad/lesddeiliaid ddioddef colled ariannol, niwed i iechyd neu ofid seicolegol (yn enwedig yn achos lesddeiliaid agored i niwed). Mae pob un o'r categorïau hyn yn cynnwys graddoliadau niwed.
Bydd natur y niwed yn dibynnu ar nodweddion ac amgylchiadau personol y lesddeiliad a bydd yr asesiad o niwed yn ffordd effeithiol a phwysig o ystyried effaith tor-cyfraith penodol ar y lesddeiliad.
Mewn rhai achosion, mae'n bosibl na fydd dim niwed gwirioneddol wedi digwydd, a bydd y Cyngor yn canolbwyntio ar asesu difrifoldeb y camymddwyn; bydd yn ystyried y tebygolrwydd o niwed a difrifoldeb y niwed a allai ddigwydd.
[bookmark: _bookmark6]Cam 2 – Mannau cychwyn ac ystod categorïau
Ar ôl penderfynu ar y categori y mae'r tor-cyfraith yn perthyn iddo, bydd y Cyngor yn cyfeirio at y mannau cychwyn a'r ystodau categorïau isod er mwyn penderfynu ar lefel briodol o gosb ariannol. Wedyn, bydd y Cyngor yn ystyried addasiadau pellach o fewn yr ystod categori ar gyfer ffactorau gwaethygol a lliniarol (cam 3).
	
	
	Ystod

	
	Man Cychwyn (£)
	Isafswm (£)
	Uchafswm (£)

	
	

	Dim Beiusrwydd/Beiusrwydd Isel

	Niwed Isel
	1,000
	500
	1,500

	Niwed Canolig
	1,500
	1,000
	2,000

	Niwed Uchel
	2,000
	1,500
	2,500

	
Beiusrwydd Canolig

	Niwed Isel
	3,500
	2,500
	4,500

	Niwed Canolig
	4,500
	3,500
	5,500

	Niwed Uchel
	5,500
	4,500
	6,500

	
Beiusrwydd Uchel

	Niwed Isel
	8,000
	6,000
	10,000

	Niwed Canolig
	9,500
	7,500
	11,500

	Niwed Uchel
	11,000
	9,000
	13,000

	
Beiusrwydd Uchel Iawn

	Niwed Isel
	15,000
	11,000
	19,000

	Niwed Canolig
	16,500
	13,000
	21,000

	Niwed Uchel
	22,500
	15,000
	30,000



Tor-cyfraith Lluosog
Ar y cyfan, bydd landlord, neu berson ar ei ran, sy'n cyflawni sawl achos o dor-cyfraith mewn perthynas â'r un les ond yn agored i dalu un gosb ariannol4. Fodd bynnag, bydd yn agored i dalu cosb bellach os bydd wedyn yn cyflawni achos pellach o dor-cyfraith mewn perthynas â'r un les, ar ôl cael cosb ariannol flaenorol am achos cynharach.5
Lle bo person wedi cyflawni un neu fwy o achosion o dor-cyfraith mewn perthynas â dwy les neu fwy, gall y Cyngor hefyd ddewis rhoi un gosb ariannol mewn perthynas â'r holl achosion hynny gyda'i gilydd6. Os caiff un gosb ei rhoi mewn perthynas â thor-cyfraith lluosog, ni chaiff swm y gosb fod yn llai na'r isafswm cyfan, ac ni chaiff fod yn fwy na'r uchafswm cyfan, a allai neu a fyddai wedi cael ei roi pe bai pob achos o dor-cyfraith wedi cael ei gosbi ar wahân.

4 Adran 9(3) o Ddeddf Diwygio Cyfraith Lesddaliad (Rhent Tir) 2022
5 Paragraff 5.2 o Ganllawiau Statudol yr Adran Ffyniant Bro, Tai a Chymunedau a pharagraff 5.2 o Ganllawiau Statudol Llywodraeth Cymru
6 Adran 9(5) o Ddeddf Diwygio Cyfraith Lesddaliad (Rhent Tir) 2022
Cael gwybodaeth ariannol
Mae'r canllawiau statudol yn cynghori y gall cael gwybodaeth ariannol gan y landlord helpu i ystyried man cychwyn ac ystod briodol, yn seiliedig ar fodd y landlord i dalu cosb. Yn achos landlord sy'n gorff corfforedig, gall y Cyngor ystyried gwybodaeth sydd ar gael am ei drosiant neu wybodaeth gyfatebol7.
Mae gan y Cyngor bwerau ymchwilio yn unol ag Atodlen 5 i Ddeddf Hawliau Defnyddwyr 2015 i ymchwilio i achosion o dorri'r Ddeddf.
[bookmark: _bookmark7]Cam 3 – Ffactorau gwaethygol a lliniarol	
Isod ceir rhestr o rai, ond nid pob un, o'r ffactorau y gall y Cyngor eu hystyried wrth asesu gwerth cosb ariannol. Bydd y Cyngor yn penderfynu a ddylai unrhyw gyfuniad o'r rhain, neu ffactorau perthnasol eraill, arwain at addasiad tuag i fyny neu tuag i lawr o'r man cychwyn. Yn benodol, mae'n debygol y bydd euogfarnau perthnasol heb eu disbyddu yn arwain at addasiad sylweddol tuag i fyny. Mewn rhai achosion, ar ôl ystyried y ffactorau hyn, mae'n bosibl y bydd yn briodol symud y tu allan i'r ystod a nodir ar gyfer y categori heb fynd y tu hwnt i'r uchafswm statudol a ganiateir mewn unrhyw achos.

	Ffactorau Gwaethygol
(Materion sy'n cynyddu difrifoldeb)
	Ffactorau Lliniarol
(Materion sy'n lleihau difrifoldeb)

	· os yw'r lesddeiliad yn unigolyn agored i niwed
· hanes y landlord o gydymffurfio neu
euogfarnau blaenorol sy'n gysylltiedig â'r tor-cyfraith
· p'un a gafodd y tor-cyfraith ei ysgogi gan fudd ariannol ai peidio
· os bu unrhyw achos o rwystro cyfiawnder
· unrhyw achos bwriadol o gelu'r gweithgarwch neu dystiolaeth
· tystiolaeth gadarn o effaith ehangach / gymunedol
· rhwystro'r ymchwiliad
· hanes o gydymffurfiaeth wael
· gwrthod cyngor neu hyfforddiant
	· lefel uchel o gydweithredu â'r ymchwiliad, y tu hwnt i'r hyn a fydd yn ddisgwyliedig bob amser
· tystiolaeth o gamau gwirfoddol i unioni'r tor-cyfraith, gan gynnwys ad-dalu rhent gwaharddedig yn brydlon
· tystiolaeth o resymau iechyd yn atal cydymffurfiaeth resymol (iechyd meddwl gwael, problemau iechyd annisgwyl a/neu bryderon iechyd brys)
· dim tor-cyfraith blaenorol
· cymeriad da a/neu ymddygiad rhagorol
· mae'r landlord yn unigolyn agored i niwed, ac mae hynny'n gysylltiedig â'r tor-cyfraith a gyflawnwyd



7 Paragraff 6(4)(b) o Ganllawiau Statudol yr Adran Ffyniant Bro, Tai a Chymunedau a pharagraff 6(4)(b) o Ganllawiau Statudol Llywodraeth Cymru
	
	· derbyn euogrwydd


[bookmark: _bookmark8]Cam 4 – Tegwch a chymesuredd
Dylai lefel y gosb ariannol adlewyrchu'r graddau y methodd yr ymddygiad â chyrraedd y safon ofynnol. Dylai'r gosb ariannol gyflawni amcanion cosbi, atal a dileu elw a wnaed drwy gyflawni'r tor-cyfraith, a hynny mewn ffordd deg a chymesur.
Ymhlith y ffactorau y gellid eu hystyried mae:
· unrhyw wybodaeth ariannol berthnasol arall sydd ar gael, megis maint elw corff corfforedig neu ddyledusrwydd landlord. Dylai hyn gynnwys ystyried a fyddai'r gosb ariannol yn cael effaith anghymesur ar allu'r landlord i gydymffurfio â'r gyfraith yn y dyfodol neu'n arwain at ganlyniadau anfwriadol eraill (e.e. landlord yn wynebu risg o golli ei gartref ei hun).
· effaith ariannol ehangach ar drydydd partïon (e.e. effaith ar gyflogaeth staff).
· egwyddor crynswth cosbau: os caiff cosb ariannol ei rhoi am fwy nag un achos o dor-cyfraith (mewn perthynas â dwy les neu fwy), neu lle bo'r landlord eisoes wedi cael cosb, rhaid i'r Cyngor ystyried a yw cyfanswm y cosbau ariannol yn cydymffurfio â'r Ddeddf ac yn gyfiawn ac yn gymesur â'r achosion o dor-cyfraith.
Ni chaiff cyfanswm cosb ariannol am dor-cyfraith lluosog fod y tu hwnt i'r terfynau isaf ac uchaf ar gyfer cosb, fel pe bai pob achos o dor-cyfraith wedi cael ei drin ar wahân.
Ni ddylai fod yn rhatach torri'r Ddeddf na thalu cosb ariannol.
[bookmark: _bookmark9]Cam 5 – Gorchmynion adennill
Os bydd y Cyngor yn fodlon, yn ôl pwysau tebygolrwydd, fod person wedi torri adran 3(1) o'r Ddeddf, ac nad yw wedi ad-dalu unrhyw rent gwaharddedig i'r lesddeiliad cyn diwedd y cyfnod o 28 diwrnod a ddechreuodd y diwrnod ar ôl i'r taliad ddod i law, gall y Cyngor benderfynu rhoi gorchymyn adennill yn unol ag adran 10 o'r Ddeddf.
Gall y Cyngor roi gorchymyn adennill yn hytrach na chosb ariannol neu yn ychwanegol ati.
Ni all y Cyngor orchymyn i berson ad-dalu'r rhent gwaharddedig os bydd lesddeiliad wedi gwneud cais yn unol ag adran 13 o'r Ddeddf i'r Tribiwnlys mewn perthynas â'r un taliad.
Lle na bo unrhyw ran o ddau neu fwy o daliadau rhent gwaharddedig a wneir gan lesddeiliad o dan yr un les wedi cael eu had-dalu, gall y Cyngor wneud un gorchymyn mewn perthynas â'r holl rent gwaharddedig na fydd wedi cael ei ad-dalu.


[bookmark: _bookmark10]Cam 6 – Cofnodi'r penderfyniad
Bydd y swyddog sy'n gwneud penderfyniad ynghylch cosb ariannol a/neu orchymyn adennill yn cofnodi ei benderfyniad gan roi rhesymau dros gyrraedd swm y gosb ariannol a gaiff ei rhoi ac unrhyw delerau ar gyfer gorchymyn adennill.

[bookmark: _bookmark11]Rhoi Hysbysiad o Fwriad i roi Cosb Ariannol a/neu Orchymyn Adennill
Ar ôl penderfynu ar lefel y gosb ariannol, a/neu ynghylch yr angen i roi gorchymyn adennill, bydd y Cyngor yn rhoi “hysbysiad o fwriad” i'r landlord, neu berson perthnasol, o fewn y terfynau amser a ragnodir yn y Ddeddf8.
Bydd hysbysiad o fwriad yn cynnwys y canlynol:
· dyddiad cyflwyno'r hysbysiad;
· swm y gosb ariannol arfaethedig neu delerau'r gorchymyn adennill arfaethedig;
· y rheswm dros roi'r gosb neu wneud y gorchymyn; 
· gwybodaeth am yr hawl i wneud sylwadau.
Sylwadau Ysgrifenedig
Bydd gan landlord neu berson perthnasol sy'n cael hysbysiad o fwriad gyfnod o 28 diwrnod, yn dechrau ar ddyddiad cyflwyno'r hysbysiad o fwriad, i wneud sylwadau ysgrifenedig ynglŷn â'r cynnig i roi cosb ariannol a/neu orchymyn adennill a'r telerau sydd ynghlwm wrth hynny. Rhoddir cyfarwyddiadau i dderbynnydd yr hysbysiad ar sut i wneud ei sylwadau ysgrifenedig mewn ymateb i'r hysbysiad.
Adolygu Cosb Ariannol a/neu Orchymyn Adennill
Bydd y Cyngor yn darllen unrhyw sylwadau ysgrifenedig a wneir ac yn ystyried unrhyw ffactorau sy'n awgrymu ei bod yn briodol lleihau'r gosb neu dynnu'r hysbysiad a/neu'r gorchymyn yn ôl.
Wrth wneud hynny, bydd y Cyngor yn ystyried y ffactorau canlynol sy'n ymwneud ag effeithiau ehangach y gosb ariannol ar drydydd partïon diniwed, megis y canlynol (ond heb fod yn gyfyngedig iddynt):
· Effaith y gosb ariannol ar allu'r landlord neu'r asiant i gydymffurfio â'r gyfraith neu
dalu iawndal lle bo hynny'n briodol.
· Effaith y gosb ariannol ar gyflogaeth staff, defnyddwyr gwasanaethau, cwsmeriaid a'r economi leol.


8 Adran 3(1) o'r Atodlen i Ddeddf Diwygio Cyfraith Lesddaliad (Rhent Tir) 2022
Caiff y ffactorau canlynol eu hystyried wrth bennu lefel y lleihad. Wrth benderfynu ar unrhyw leihad i gosb ariannol, rhoddir ystyriaeth i'r canlynol:
· Y cam yn yr ymchwiliad neu wedi hynny pan dderbyniodd y troseddwr atebolrwydd.
· Yr amgylchiadau y derbyniodd atebolrwydd ynddynt.
· Graddau'r cydweithredu â'r ymchwiliad.
Lefel uchaf y lleihad i gosb am dderbyn atebolrwydd fydd traean. Mewn rhai amgylchiadau, bydd lefel y lleihad yn is, neu ni fydd lleihad o gwbl. Gall hyn ddigwydd lle bo'r dystiolaeth o'r tor-cyfraith yn llethol neu lle bo patrwm o ymddygiad sy'n torri'r gyfraith.
Ni ddylai unrhyw leihad arwain at gosb sy'n llai na maint yr elw a wnaed drwy gyflawni'r tor-cyfraith ei hun.
Gall y Cyngor ystyried diwygio telerau unrhyw orchymyn adennill yn ystod yr adolygiad hwn.
Hysbysiad Terfynol
Ar ôl diwedd y cyfnod o 28 diwrnod ar gyfer gwneud sylwadau ysgrifenedig, bydd y Cyngor yn penderfynu a ddylid rhoi hysbysiad terfynol sy'n nodi gwerth y gosb ariannol a/neu orchymyn adennill. Os bydd gorchymyn adennill wedi'i gynnwys yn yr hysbysiad terfynol, gall y Cyngor ychwanegu llog at y taliad hwn ar y gyfradd a ragnodir gan adran 17 o Ddeddf Dyfarniadau 18389 (8% y flwyddyn) o'r diwrnod pan gafodd y taliad rhent gwaharddedig ei wneud.
Bydd yr hysbysiad terfynol yn ei gwneud yn ofynnol talu cosb i'r Cyngor a/neu gydymffurfio â gorchymyn adennill cyn diwedd y cyfnod o 28 diwrnod yn dechrau ar y diwrnod ar ôl i'r hysbysiad terfynol gael ei gyflwyno.
Bydd yr hysbysiad terfynol yn nodi'r canlynol:
· dyddiad cyflwyno'r hysbysiad terfynol
· swm y gosb neu delerau'r gorchymyn
· y rhesymau dros roi'r gosb neu wneud y gorchymyn
· gwybodaeth am sut i dalu'r gosb neu gydymffurfio â'r gorchymyn
· gwybodaeth am hawliau apelio 
· canlyniadau peidio â chydymffurfio â'r hysbysiad.




9 Adran 11(4) o Ddeddf Diwygio Cyfraith Lesddaliad (Rhent Tir) 2022
Tynnu'n ôl neu ddiwygio
Gall y Cyngor, ar unrhyw adeg, dynnu'r hysbysiad o fwriad neu'r hysbysiad terfynol yn ôl neu ei ddiwygio, gan gynnwys lleihau swm y gosb, y gosb, neu'r gofyniad am orchymyn adennill. Lle y gwneir hynny, bydd y Cyngor yn ysgrifennu at y person y cyflwynwyd yr hysbysiad iddo.

ATODIAD 3 – Meini Prawf Gorfodi Diogelwch Bwyd
Nod: sicrhau bod camau gorfodi diogelwch bwyd yn briodol ac yn cydymffurfio â'r Polisi Diogelu'r Cyhoedd a Gorfodaeth Amgylcheddol a'r Canllawiau Ymarfer Cyfraith Bwyd (Cymru) a gyhoeddwyd gan yr Asiantaeth Safonau Bwyd. Mae camau gorfodi yn seiliedig ar gysondeb, tegwch, cymesuredd, tryloywder a gwrthrychedd. Wrth benderfynu ar y mathau o gamau gorfodi i'w cymryd, dylai swyddog awdurdodedig ystyried natur y tor-cyfraith a hanes gweithredwr y busnes bwyd o gydymffurfio neu asesiad o barodrwydd gweithredwr y busnes bwyd i wneud y gwaith a nodir gan y swyddog.

Yng nghyd-destun arferol diogelwch bwyd, gall camau gorfodi yn erbyn gweithredwr busnes bwyd symud o rai anffurfiol i rai ffurfiol, ac mae'r tabl isod yn amlinellu'r meini prawf ar gyfer defnyddio'r holl opsiynau gorfodi sydd ar gael. (Gweler hefyd y nodiadau ar ddiwedd y tabl.)
	Anffurfiol
	Hysbysiad/Hysbysiad Cosb Benodedig yn ofynnol
	Gwirfoddol
Cau
	Atafaelu a
Chadw
	Gwahardd6
	Erlyniad6/
Rhybuddiad Syml

	· Achosion o dor-cyfraith y gellir eu hunioni'n gyflym, e.e. Glanhau (gweithgareddau byrhoedlog)
· Achosion o dor-cyfraith sy'n peri risg isel i iechyd y cyhoedd
· Mae gweithredwr y busnes bwyd yn cytuno i wneud gwaith o fewn amserlen briodol (lle y ceir diffyg cydymffurfio eang ar y safle, rhaid i'r gwaith gofynnol gael ei gadarnhau drwy lythyr)
· Hanes da o ymateb i geisiadau anffurfiol
· Cynnydd da o ran gwelliannau, a'r gwelliannau'n cael eu gwneud o fewn amserlen y cytunwyd arni
· Gwaith o safon dda, a gwelliannau parhaol i'r busnes.
	HGBH1, HGB2, HGH3, HG4, HCU5, Hysbysiadau Cadw ac
Atafaelu
· Hanes gwael gweithredwr y busnes bwyd (gan gynnwys diffyg cydymffurfio â cheisiadau anffurfiol blaenorol)
· Achosion o dor-cyfraith sy'n peri risg uchel i iechyd y cyhoedd
· Gweithredwr y busnes bwyd yn gwrthod cytuno ar y gwaith
· Cytundeb ar y gwaith ond dim ymgais i'w wneud o fewn yr amserlen y cytunwyd arni
· Cytundeb ar y gwaith ond cynnydd araf, dim cynnydd, neu fethiant i fodloni'r amserlen y cytunwyd arni
· Busnes yn cael ei redeg i safon wael ac yn annhebygol o hunanwella
· Bwyd wedi cael ei gynhyrchu, ei brosesu neu ei ddosbarthu yn groes i'r ‘Rheoliadau Hylendid’
· Bwyd anniogel ar y farchnad
· Cytundeb Prif Awdurdod/Dim gwrthdaro ynghylch cyngor gan y Prif Awdurdod
Hysbysiad Cosb Benodedig
Methiant i arddangos deunyddiau cyhoeddusrwydd neu gydymffurfio â'u gofynion
	Amod risg iechyd yn bodoli:
· Risg uniongyrchol a
· hyder y bydd gweithredwr y busnes bwyd yn aros ar gau nes y cytunir y bydd yn ailagor
· Wedyn bydd modd cytuno ar gau'n wirfoddol/camau uniongyrchol gohiriedig (ond ni fydd rhaid gwneud hyn)
	Bwyd anniogel ar y farchnad nad yw'n bodloni gofynion diogelwch bwyd

Rhybuddion bwyd gan yr Asiantaeth Safonau Bwyd sy'n gofyn am weithredu
Caiff gweithdrefnau gwirfoddol eu hystyried lle bo'r canlynol yn wir:
· Mae'r perchennog yn cytuno, gan gynnwys y costau
· Caiff y bwyd ei ddinistrio ac nid oes risg y caiff y bwyd ei adfer ac y bydd yn dychwelyd i'r gadwyn fwyd.
	Amod risg iechyd yn bodoli:
· Hysbysiad Gwahardd Brys at Ddibenion Hylendid (a Gorchymyn)
Risg uniongyrchol o anaf i iechyd:
· Hysbysiad Gwahardd Brys
	Erlyniad
· Troseddau difrifol sy'n peryglu'r cyhoedd neu unigolyn
· Bwriadol, di-hid, esgeulus neu fynych
· Cafodd rhybuddion blaenorol eu hanwybyddu
· Rhwystro swyddog neu ymosod arno
· Peidio â thalu hysbysiad cosb benodedig
Rhybuddiad Syml – (gan gyfeirio at Ganllawiau'r Weinyddiaeth Gyfiawnder – gweler paragraff 5.11) lle bo gweithredwr y busnes bwyd yn cyfaddef i'r drosedd ac yn cytuno i gael rhybuddiad


1HGBH – Hysbysiad Gwahardd Brys at Ddibenion Hylendid, 2HGB – Hysbysiad Gwahardd Brys, 3HGH – Hysbysiad Gwella Hylendid, 4HG – Hysbysiad Gwella, 5HCU – Hysbysiad Camau Unioni, 6 Mae'n bosibl y bydd y llys yn ystyried gorchymyn gwahardd mewn perthynas â gweithredwr busnes bwyd, ar gais yr awdurdod lleol, lle bo troseddau/euogfarnau mynych.
Nodiadau:
· Bydd y camau'n seiliedig ar risg, yn rhesymol ac yn gyson ag arferion da. Defnyddir dull graddedig ac addysgiadol.
· Cymerir camau ffurfiol pan na fydd camau anffurfiol yn cael yr effaith a ddymunir.
· Ni fydd cymryd un math o gam gorfodi yn golygu na ellir cymryd math arall ar yr un pryd (e.e. mae'n bosibl y bydd hysbysiadau ac erlyniad yn angenrheidiol ar yr un pryd mewn rhai amgylchiadau).
· Gall fod amgylchiadau eraill lle y bydd angen gwyro oddi wrth y tabl hefyd.
